Mangkono dhawuhe pak Lurah. Cetha lan gampang diucapake. Nanging kanyata abot nggone arep nindakake. Nuhoni dhawuhe pak Lurah, sing dhisik dhewe dak parani neng ngomahe pak Kawit. Kebeneran omahe bukakan. Pak Kawit ya ana ngomah lagi ngrungokake campur sari sing disiarake sawijining setasiun radio. Kanthi gupuh pak Kawit mapag tekaku nanging sajak kewuhan sing arep mapanake lungguhku. Dak amati omahe, jobine isih jogan saka lemah. Ing kamar tamu sing ngiras dadi kamar turu mung ana amben pring gedhe meh ngebaki kamar tamu, katambahan meja siji kanggo wadhah radio lan buku-bukune anakke. Wangune iki mujudake meja belajar. Nanging atase duwe anak sekolah loro cacahe kursine mung ana siji.